उत्तरी प्रवेशद्वार अब व्यवहारिक तौर पर नष्ट हो गया है। योजना में उत्तरी तथा दक्षिणी प्रवेश द्वार लगभग समरूप हैं। इनमें विभिन्न आकार के सतमंजिला भवन समूह हैं। ये कमरे (प्रकोष्ठ) विकर्णवत तथा आयताकार गलियारों की सहायता से आपस में जुड़े हैं। इनके केन्द्र में एक बड़ा ढलानयुक्त द्वारमंडप है। द्वारमंडप के ऊपर एक अर्द्ध-गुम्बद है जिसके दोनों तरफ एक के ऊपर एक कुल दो छोटे मेहराबदार आले बने हैं। इनके ऊपर सुन्दर छतरिया हैं। भित्ति-स्तंभ के ऊपर लगी छोटी छतरिया अग्रभाग के बाह्य कोण से जुड़ी हुई हैं। दोनों ही प्रवेशद्वार उत्कृष्ट चित्रकला, जड़ाऊ काम, पच्चीकारी तथा सुन्दर नक्काशी से सजे हुए हैं जिन पर हाथी, मोर, हंस तथा अन्य पक्षी, कमल एवं अन्य पारंपरिक व पुष्प नमूने हैं।